Parlamentul  României

[image: image2.png]FOMANIA




	Comisia pentru buget, finanţe şi bănci
	
	Bucureşti,       28.11.2007 

Nr. 22/521


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea şi completarea Legii nr. 571/2003 privind Codul Fiscal, cu care comisia noastră a fost sesizată în fond cu adresa Biroului Permanent nr. PL.x 608  din 24 septembrie  2007.
	PREŞEDINTE,

Aurel Gubandru

RAPORT

asupra propunerii legislative pentru modificarea şi completarea
Legii nr. 571/2003 privind Codul Fiscal

Cu adresa nr. PL.x 608 din 24 septembrie 2007, Biroul Permanent conform art.95 din Regulamentul Camerei Deputaţilor, republicat, a sesizat  pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea şi completarea Legii nr. 571/2003 privind Codul Fiscal.
 La întocmirea raportului s-a avut în vedere avizul favorabil al Consiliului Legislativ şi avizul negativ al Comisiei juridice, de disciplină şi imunităţi.
Guvernul nu susţine adoptarea acestei iniţiative legislative.

Prin această propunere legislativă  se propune modificarea şi completarea Legii nr. 571/2003 privind Codul fiscal, cu modificările şi completările ulterioare, în sensul încurajării şi susţinerii micilor producători de ţuică , palincă şi rachiuri, prin modul cum sunt accizate şi autorizate instalaţiile la care se obţin.
Propunerea legislativă face parte din categoria legilor ordinare, potrivit art. 76 din Constituţia României, republicată.

La dezbaterea proiectului a participat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Doică Cătălin – secretar de stat la Ministerul Finanţelor Publice.
La lucrările comisiei au participat  28 deputaţi, din totalul de 29 membri ai comisiei.

Raportul comisiei a fost adoptat cu majoritate de voturi. 

Propunerea legislativă a fost respinsă de Senat în şedinţa din data de 18 septembrie 2007.

Propunerea legislativă, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor .
In urma dezbaterii propunerii legislative pentru modificarea şi completarea Legii nr. 571/2003 privind Codul Fiscal, în şedinţa din data de 27.11.2007, comisia propune Plenului Camerei Deputaţilor respingerea cu următoarea motivaţie:
· în cazul României, în cadrul negocierilor Capitolului 10 – Impozitarea, s-a obţinut o derogare de la aceste prevederi obligatorii, în sensul că ţuica şi rachiurile din fructe pot fi realizate în gospodăriile individuale pentru consumul propriu al acestora însă doar în limita unei cantităţi de 50 de litri pe an cu o concentraţie de 100% alcool pur  şi cu o acciză redusă cu 50%, maximul de reducere admis de directiva comunitară faţă de cota standard;
· pentru gospodăriile individuale care realizează ţuică şi rachiuri din fructe pentru consumul propriu prin intermediul instalaţiilor proprii de producţie s-a instituit numai un sistem de înregistrare la autoritatea fiscală teritorială, deci nu intră sub incidenţa sistemului de antrepozitare fiscală. În legătură cu regimul pentru micile distilerii, în acest caz se aplică sistemul de antrepozitare fiscală, însă procedura de autorizare implică condiţii mai lejere decât în cazul antrepozitarilor autorizaţi pentru producţia de băuturi spirtoase, alţii decât micile distilerii.
	PREŞEDINTE,

Aurel Gubandru
	SECRETAR,

Radu Cătălin Drăguş


             Expert parlamentar:
Ene Giorgiana

